b'\n_START_ARTICLE_\nCarl Barks\n_START_SECTION_\nEnnen sarjakuvauraa\n_START_PARAGRAPH_\nCarl Barks kiinnostui pilakuvista ja niiden piirt\xc3\xa4misest\xc3\xa4 jo yhdeks\xc3\xa4nvuotiaana perheen asuessa Kalifornian Santa Rosassa. Barks oli 15-vuotias, kun h\xc3\xa4nen \xc3\xa4itins\xc3\xa4 kuoli. Barks joutui lopettamaan koulunsa kesken ja auttamaan maatilalla, koska ylim\xc3\xa4\xc3\xa4r\xc3\xa4isiin ty\xc3\xb6ntekij\xc3\xb6ihin ei ollut varaa eik\xc3\xa4 muu perhe pystynyt \xc3\xa4idin kuoltua tekem\xc3\xa4\xc3\xa4n kaikkea ty\xc3\xb6t\xc3\xa4. H\xc3\xa4n sai kuitenkin is\xc3\xa4lt\xc3\xa4\xc3\xa4n luvan osallistua Landonin piirustuskoulun kirjekurssille, ja siit\xc3\xa4 her\xc3\xa4si lopullisesti h\xc3\xa4nen kiinnostuksena piirt\xc3\xa4miseen. H\xc3\xa4n ei kuitenkaan suorittanut kirjekurssia loppuun._NEWLINE_Kaksi vuotta my\xc3\xb6hemmin h\xc3\xa4n yritti saada t\xc3\xb6it\xc3\xa4 pilapiirt\xc3\xa4j\xc3\xa4n\xc3\xa4 San Franciscossa, mutta h\xc3\xa4nen t\xc3\xb6illeen ei ollut kysynt\xc3\xa4\xc3\xa4. Vuonna 1921 h\xc3\xa4n solmi Pertle Turnerin kanssa ensimm\xc3\xa4isen avioliittonsa. Heille syntyi kaksi lasta, Peggy ja Dorothy. Barks unohti piirt\xc3\xa4misen ja alkoi tehd\xc3\xa4 t\xc3\xb6it\xc3\xa4 muun muassa autokauppiaana, ratakiskojen pulttaajana ja veturikorjaamolla. Pilapiirt\xc3\xa4j\xc3\xa4n ura s\xc3\xa4ilyi silti h\xc3\xa4nen suurena haaveenaan ja h\xc3\xa4n k\xc3\xa4ytti vapaa-aikansa pilapiirrosten tekemiseen. Barks riiteli vaimonsa kanssa jatkuvasti, koska h\xc3\xa4n halusi edet\xc3\xa4 piirt\xc3\xa4j\xc3\xa4n\xc3\xa4 kun taas Pertle vaati enemm\xc3\xa4n yhteist\xc3\xa4 aikaa. Vuonna 1928 Barks sai vihdoin haluamaansa ty\xc3\xb6t\xc3\xa4 Calgary Eye Opener -lehdest\xc3\xa4, joka suostui julkaisemaan h\xc3\xa4nen pilakuviaan. Kolme vuotta my\xc3\xb6hemmin Barks sai samaisesta lehdest\xc3\xa4 vakituisen ty\xc3\xb6paikan, jolloin h\xc3\xa4n pystyi keskittym\xc3\xa4\xc3\xa4n piirt\xc3\xa4miseen t\xc3\xa4ysipainoisesti. N\xc3\xa4ihin aikoihin Barks ja Pertle erosivat._NEWLINE_Barks alkoi etsi\xc3\xa4 uutta ty\xc3\xb6paikkaa ja kuuli Walt Disneyn etsiv\xc3\xa4n k\xc3\xa4sikirjoittajia ja taiteilijoita. H\xc3\xa4n l\xc3\xa4hetti yhti\xc3\xb6\xc3\xb6n piirrosn\xc3\xa4ytteit\xc3\xa4\xc3\xa4n ja sai t\xc3\xb6it\xc3\xa4 animaatioalalta vuonna 1935. Seitsem\xc3\xa4n vuotta Barks toimi sek\xc3\xa4 apulaisanimaattorina ett\xc3\xa4 gag-manina, joka vastaa tarinan vitseist\xc3\xa4. Vuonna 1942 h\xc3\xa4n kuitenkin lopetti ty\xc3\xb6ns\xc3\xa4 animaatioiden parissa, koska h\xc3\xa4nen terveytens\xc3\xa4 ei kest\xc3\xa4nyt Disney-studion huonoa ilmanvaihtoa._NEWLINE_Barks alkoi ty\xc3\xb6skennell\xc3\xa4 kotonaan ja keskittyi yksinomaan sarjakuviin. Vuonna 1938 Barks oli mennyt uudelleen naimisiin, Clara Balken kanssa. Avioliitto oli aluksi onnistunut ja Clara auttoi Carlia t\xc3\xa4m\xc3\xa4n t\xc3\xb6iden tussaamisessa. Clara rupesi kuitenkin juopottelemaan ja saattoi humalaisissa raivokohtauksissaan v\xc3\xa4lill\xc3\xa4 tuhota Carlin piirroksia ja omaisuutta. Ensimm\xc3\xa4isen Roope Ankan Barks kertoi piirt\xc3\xa4neens\xc3\xa4 motellissa, johon oli paennut Claran raivokohtauksia. T\xc3\xa4m\xc3\xa4kin avioliitto p\xc3\xa4\xc3\xa4ttyi avioeroon, vuonna 1951.\n_START_SECTION_\nEnsimm\xc3\xa4iset sarjakuvat\n_START_PARAGRAPH_\nBarks piirsi ensimm\xc3\xa4isen Aku Ankka -sarjansa vuonna 1941. \xe2\x80\x9dAku Ankka ja merirosvon kulta\xe2\x80\x9d perustui hyl\xc3\xa4tyn piirroselokuvan Morgan\xe2\x80\x99s Ghost k\xc3\xa4sikirjoitukseen, jonka muokkasi Al Taliaferron piirt\xc3\xa4mien Aku-sanomalehtistrippien k\xc3\xa4sikirjoittaja Bob Karp. Puolet tarinasta piirsi Jack Hannah._NEWLINE_Barks siirtyi kokonaan sarjakuvien pariin vuonna 1942. H\xc3\xa4nen ensimm\xc3\xa4inen t\xc3\xa4yspitk\xc3\xa4 tarinansa oli sotapropagandasarja \xe2\x80\x9dPluto pelastaa laivan\xe2\x80\x9d, jonka h\xc3\xa4n teki yhdess\xc3\xa4 Jack Hannah\xe2\x80\x99n kanssa. Pian Barks siirtyi ty\xc3\xb6skentelem\xc3\xa4\xc3\xa4n Western Publishing Companylle, joka oli suuri sarjakuvajulkaisija Yhdysvalloissa. Uransa alkuvaiheessa Barksillakin oli hankaluuksia. H\xc3\xa4n k\xc3\xa4ytti apunaan esimerkiksi Floyd Gottfredsonin pitki\xc3\xa4 Mikki Hiiri -seikkailuja ja l\xc3\xa4hetti Vihre\xc3\xa4 Lyhty -sarjakuvan luojalle Martin Nodellille kirjeen, jossa h\xc3\xa4n pyysi apua sarjakuvien tekemiseen._NEWLINE_Western omisti oikeudet my\xc3\xb6s Anselmi Pandaan, Nakke Nakuttajaan, Lurppaan, Barney-karhuun ja Benny-aasiin, mink\xc3\xa4 vuoksi Barks piirsi alkuaikoinaan my\xc3\xb6s tarinoita, joissa p\xc3\xa4\xc3\xa4osassa oli joku n\xc3\xa4ist\xc3\xa4 hahmoista. Kyseisi\xc3\xa4 tarinoita on kuitenkin hyvin v\xc3\xa4h\xc3\xa4n (33) verrattuna Barksin Disney-tarinoihin. Ankkamaailmaan kuulumattomia tarinoita on Barksin tuotannossa noin 270 sivua, joista suurin osa Barney-karhun ja Benny-aasin seikkailuja. Kaikki Barksin muut kuin Disneyn el\xc3\xa4insarjakuvat julkaistiin 1970-luvun lopulla englanniksi kirjassa Barks Bear Book. Osa n\xc3\xa4ist\xc3\xa4 tarinoista on n\xc3\xa4hty my\xc3\xb6s suomeksi 1980- ja 1990-luvuilla (muun muassa Tom ja Jerry -lehdess\xc3\xa4).\n_START_SECTION_\nKulta-aika\n_START_PARAGRAPH_\nBarks piirsi ensimm\xc3\xa4isen Disney-tarinansa Westernille vuonna 1943. Se oli kymmensivuinen tarina \xe2\x80\x9dRyytimaa\xe2\x80\x9d, jonka k\xc3\xa4sikirjoituksen h\xc3\xa4n muokkasi alusta l\xc3\xa4htien uusiksi. Samana vuonna ilmestyi Barksin ensimm\xc3\xa4inen pitk\xc3\xa4 tarina \xe2\x80\x9dMuumion sormus\xe2\x80\x9d. Barks kehittyi sarjakuvantekij\xc3\xa4n\xc3\xa4 nopeasti, ja 1940-luvun puoliv\xc3\xa4liss\xc3\xa4 syntyiv\xc3\xa4t kuuluisat tarinat \xe2\x80\x9dJoulu Karhuvuorella\xe2\x80\x9d ja \xe2\x80\x9dKoralliluolan kummitus\xe2\x80\x9d. Usein niiss\xc3\xa4 oli et\xc3\xa4isi\xc3\xa4 viittauksia ajan elokuviin ja sarjakuviin. Suurin osa 1940-luvun tarinoista oli kuitenkin kymmensivuisia vitsisarjakuvia, ja pitk\xc3\xa4t seikkailut odottivat viel\xc3\xa4 tuloaan. Yhdysvalloissa Walt Disney\xe2\x80\x99s Comics and Stories -lehti nousi kuitenkin myydyimpien sarjakuvalehtien joukkoon l\xc3\xa4hinn\xc3\xa4 juuri Barksin tarinoiden ansiosta._NEWLINE_1940-luvun loppua ja 1950-luvun alkua voidaan sanoa Barksin kulta-ajaksi. T\xc3\xa4ll\xc3\xb6in syntyiv\xc3\xa4t muun muassa tarinat \xe2\x80\x9dVanhan linnan salaisuus\xe2\x80\x9d, \xe2\x80\x9dKulmikkaat munat\xe2\x80\x9d, \xe2\x80\x9dAku Ankka pelastaa Tyhj\xc3\xa4l\xc3\xa4n joulun\xe2\x80\x9d, \xe2\x80\x9dKultainen kyp\xc3\xa4r\xc3\xa4\xe2\x80\x9d ja \xe2\x80\x9dTakaisin Klondikeen\xe2\x80\x9d._NEWLINE_N\xc3\xa4m\xc3\xa4 tarinat edustavat my\xc3\xb6s aikakautta, jolloin Don Rosa oli juuri alkanut lukea Barksia. Rosa on piirt\xc3\xa4nyt suureen osaan juuri n\xc3\xa4ist\xc3\xa4 1940-luvun lopun ja 1950-luvun alun tarinoista jatko-osat. Viittauksia \xe2\x80\x9dVanhan linnan salaisuuteen\xe2\x80\x9d ja tarinaan \xe2\x80\x9dTakaisin Klondikeen\xe2\x80\x9d l\xc3\xb6ytyy monista Rosan Roopen nuoruutta kuvaavista tarinoista. \xe2\x80\x9dKulmikkaat munat\xe2\x80\x9d -tarinalle on suoraa jatkoa Rosan tarina \xe2\x80\x9dAndien kutsu\xe2\x80\x9d. \xe2\x80\x9dAku Ankka pelastaa Tyhj\xc3\xa4l\xc3\xa4n joulun\xe2\x80\x9d saa puolestaan jatkoa Rosan tarinassa \xe2\x80\x9dEnsimm\xc3\xa4inen keksint\xc3\xb6\xe2\x80\x9d._NEWLINE_Barksin pitk\xc3\xa4t seikkailut veiv\xc3\xa4t Ankat usein pitkille matkoille, aina Eurooppaan ja Aasiaan asti. Barks ei kuitenkaan itse ollut koskaan k\xc3\xa4ynyt Yhdysvaltojen rajojen ulkopuolella. H\xc3\xa4n k\xc3\xa4ytti apunaan National Geographic -lehden artikkeleita ja valokuvia. Toisena l\xc3\xa4hteen\xc3\xa4\xc3\xa4n Barks k\xc3\xa4ytti Encyclop\xc3\xa6dia Britannica -tietosanakirjaa. _NEWLINE_Barks avioitui vuonna 1954 kolmannen kerran, t\xc3\xa4ll\xc3\xa4 kertaa taidemaalari Margaret Williamsin kanssa. Margaret, joka tunnetaan paremmin taiteilijanimell\xc3\xa4 Gar\xc3\xa9 Barks, toimi usein Barksin apulaisena, muun muassa tekstaten suuren osan puhekuplista. _NEWLINE_1950-luvun puoliv\xc3\xa4liss\xc3\xa4 Barks alkoi jo hieman v\xc3\xa4sy\xc3\xa4 kovaan ty\xc3\xb6tahtiin. Lis\xc3\xa4ksi Barksia lannisti tarinoiden sensuurihenkinen rajoittaminen. 1950-luvun Yhdysvalloissa sarjakuvia syytettiin haitallisten vaikutteiden antamisesta nuorille, ja my\xc3\xb6s Disneyn sarjakuvien julkaisija sensuroi tarinoitaan h\xc3\xa4t\xc3\xa4varjelun nimiss\xc3\xa4. Barks keskittyi Roopen seikkailuihin eksoottisissa maisemissa. _NEWLINE_Barks pysyi nimett\xc3\xb6m\xc3\xa4n\xc3\xa4 piirt\xc3\xa4j\xc3\xa4n\xc3\xa4 aina vuoteen 1957, jolloin ihailijat saivat selville h\xc3\xa4nen nimens\xc3\xa4. T\xc3\xa4t\xc3\xa4 ennen Barks tunnettiin lempinimell\xc3\xa4 \xe2\x80\x9dSe hyv\xc3\xa4 Ankka-piirt\xc3\xa4j\xc3\xa4\xe2\x80\x9d. Paljastuksen j\xc3\xa4lkeen h\xc3\xa4n alkoi saada ihailijapostia, vaikka ensimm\xc3\xa4isi\xc3\xa4 ihailijakirjeit\xc3\xa4\xc3\xa4n h\xc3\xa4n pitikin pilana. Vuonna 1966 Barks j\xc3\xa4i el\xc3\xa4kkeelle.\n_START_SECTION_\nSarjakuvien j\xc3\xa4lkeinen aika\n_START_PARAGRAPH_\nBarks ei lopettanut ty\xc3\xb6t\xc3\xa4 Disney-hahmojen parissa, vaikka j\xc3\xa4i el\xc3\xa4kkeelle. H\xc3\xa4n teki k\xc3\xa4sikirjoituksia vuoteen 1974 ja piirsi kansikuvia vuoteen 1969. Suurin osa n\xc3\xa4ist\xc3\xa4 k\xc3\xa4sikirjoituksista oli Sudenpentu-aiheisia tarinoita, jotka kuvitti Kay Wright tai Tony Strobl. My\xc3\xb6hemmin n\xc3\xa4m\xc3\xa4 Sudenpentu-seikkailut piirsi uudelleen Daan Jippes. Jippesin versioita pidet\xc3\xa4\xc3\xa4n huomattavasti Barks-henkisempin\xc3\xa4._NEWLINE_Barksin viimeisiksi k\xc3\xa4sikirjoituksiksi j\xc3\xa4iv\xc3\xa4t \xe2\x80\x9dHevostellen halki historian\xe2\x80\x9d, jonka piirsi Barksin ty\xc3\xb6h\xc3\xb6n valitsema William Van Horn, ja luonnoksen asteelle j\xc3\xa4\xc3\xa4nyt \xe2\x80\x9dNapapiirin postimies\xe2\x80\x9d, jonka k\xc3\xa4sikirjoituksen laativat loppuun Byron Erickson ja John Lustig ja jonka piirsi Daan Jippes._NEWLINE_Vuonna 1971 Carl Barks ryhtyi ihailijansa Glenn Brayn ehdotuksesta maalaamaan omiin ankkatarinoihinsa pohjautuvia \xc3\xb6ljyv\xc3\xa4rit\xc3\xb6it\xc3\xa4. Aluksi h\xc3\xa4n myi maalauksiaan noin 150 dollarilla kappale, mutta nyky\xc3\xa4\xc3\xa4n arvokkaimmista on maksettu jopa 150\xc2\xa0000 dollaria. Suurin osa n\xc3\xa4ist\xc3\xa4 maalauksista oli suoria kopioita h\xc3\xa4nen piirt\xc3\xa4mist\xc3\xa4\xc3\xa4n kansikuvista, vaikka my\xc3\xb6hemmin h\xc3\xa4n maalasi my\xc3\xb6s l\xc3\xb6yh\xc3\xa4sti tarinoihinsa liittyvi\xc3\xa4 maalauksia. Niiden ja niiss\xc3\xa4 esiintyvien hahmojen tekij\xc3\xa4noikeudet kuuluivat kuitenkin Disney-yhti\xc3\xb6lle, mutta yll\xc3\xa4tt\xc3\xa4en yhti\xc3\xb6 my\xc3\xb6nsi Barksille luvan tehd\xc3\xa4 niist\xc3\xa4 maalauksia, vaikkei yhti\xc3\xb6 ole koskaan my\xc3\xb6nt\xc3\xa4nyt vastaavanlaista lupaa kenellek\xc3\xa4\xc3\xa4n muulle. Kun maalauksista kuitenkin alettiin tehd\xc3\xa4 my\xc3\xb6s luvattomia painokopioita, vuonna 1976 yhti\xc3\xb6 kielsi Barksia maalaamasta en\xc3\xa4\xc3\xa4 lis\xc3\xa4\xc3\xa4 Disney-aiheisia maalauksia. Siihen menness\xc3\xa4 h\xc3\xa4n oli saanut valmiiksi yli 120 maalausta. Sen j\xc3\xa4lkeen h\xc3\xa4n maalasi fantasia- ja l\xc3\xa4nnenaiheita. _NEWLINE_1980-luvun alussa lupa maalauksiin heltisi j\xc3\xa4lleen, ja Barks jatkoi niiden tekemist\xc3\xa4. Samalla my\xc3\xb6s maalausten arvo kohosi huimasti, ja lisenssin omistava Another Rainbow -yhti\xc3\xb6 alkoi julkaista litografioita n\xc3\xa4ist\xc3\xa4 maalauksista. Kaikki painolaatat on tuhottu lukuun ottamatta viitt\xc3\xa4 ensimm\xc3\xa4ist\xc3\xa4, jotka on naarmutettu k\xc3\xa4ytt\xc3\xb6kelvottomiksi ja s\xc3\xa4il\xc3\xb6tty muistoina Disney-yhti\xc3\xb6n arkistoihin._NEWLINE_Barksin piirt\xc3\xa4mist\xc3\xa4 alkuper\xc3\xa4issivuista on j\xc3\xa4ljell\xc3\xa4 vain murto-osa, sill\xc3\xa4 Disney-yhti\xc3\xb6 poltti ja h\xc3\xa4vitti suuren osan alkuper\xc3\xa4ispiirroksistaan tilanpuutteen vuoksi.\n_START_SECTION_\nViimeiset vuodet\n_START_PARAGRAPH_\nVuonna 1991 Barks sai Disney Legends -palkinnon, joka annetaan ansioituneesta ty\xc3\xb6st\xc3\xa4 Disney-yhti\xc3\xb6n hyv\xc3\xa4ksi. Kolme vuotta my\xc3\xb6hemmin Barks teki ensimm\xc3\xa4isen matkansa ulkomaille. Matkalla h\xc3\xa4n k\xc3\xa4vi yhdess\xc3\xa4toista Euroopan maassa: Islannissa, Norjassa, Tanskassa, Suomessa, Ruotsissa, Puolassa, Saksassa, Italiassa, Ranskassa, Alankomaissa ja Britanniassa. Viimeisen\xc3\xa4 Disney-aiheisena teoksenaan h\xc3\xa4n kirjoitti ylistysrunon \xe2\x80\x9dOodi Disneyn ankoille\xe2\x80\x9d. Kyseinen kirjoitus on julkaistu muun muassa Aku Ankka -lehden numerossa 26/1999._NEWLINE_Barks kuoli kotonaan Oregonin Grants Passissa leukemiaan 99-vuotiaana vuonna 2000.\n_START_SECTION_\nBarksin ty\xc3\xb6n jatkaminen\n_START_PARAGRAPH_\nMonet my\xc3\xb6hemm\xc3\xa4t Ankka-piirt\xc3\xa4j\xc3\xa4t ovat saaneet vaikutteita Barksilta. Barks itse arvosti seuraajistaan eniten Vicaria, Daan Jippesi\xc3\xa4 ja William Van Hornia. Jippes valittiin piirt\xc3\xa4m\xc3\xa4\xc3\xa4n uudelleen Barksin k\xc3\xa4sikirjoittamat sarjat. Don Rosa teki paljon Barksin tarinoihin liittyvi\xc3\xa4 tarinoita, \xe2\x80\x9djatko-osia\xe2\x80\x9d, esimerkiksi \xe2\x80\x9dTakaisin Xanaduun\xe2\x80\x9d, jossa Roope, Aku ja ankanpojat palaavat satumaiseen Tralla La\xe2\x80\x99han.\n_START_SECTION_\nMerkitys\n_START_PARAGRAPH_\nSarjakuva-alan uutislehden The Comics Journalin toimituksen vuonna 1999 tekem\xc3\xa4ss\xc3\xa4 luettelossa \xe2\x80\x9dVuosisadan englanninkielisen sarjakuvan 100 parasta\xe2\x80\x9d Carl Barksin Aku Ankka sijoittui seitsem\xc3\xa4nneksi. Viihdesarjakuvista sen edelle asetettiin vain Charles Schulzin Tenavat._NEWLINE_Kirjailija Neil Gaimanin mukaan Carl Barks oli yksi suurista lastenkirjailijoista Tove Janssonin ja Kenneth Grahamen kaltaisten tekij\xc3\xb6iden rinnalla. Sarjakuvakriitikko Ville H\xc3\xa4nnisen mukaan Carl Barksin sarjakuvat t\xc3\xa4ytt\xc3\xa4v\xc3\xa4t klassikon tunnusmerkit. Tarinat ovat kest\xc3\xa4neet aikaa, koska Barks ei aliarvioinut lukijaa. Toimittaja Juri Nummelinin mukaan Disney-sarjakuvassa p\xc3\xa4\xc3\xa4llimm\xc3\xa4isi\xc3\xa4 tunnetiloja ovat ihmisten v\xc3\xa4linen viha ja kateus. Barksilla ne eiv\xc3\xa4t tunnu vastenmielisilt\xc3\xa4, koska h\xc3\xa4n k\xc3\xa4sittelee n\xc3\xa4it\xc3\xa4 aiheita klassisen tragedian keinoin. Barks onnistuu yhdist\xc3\xa4m\xc3\xa4\xc3\xa4n lastensarjakuvan sek\xc3\xa4 yksil\xc3\xb6iden suhteita todenmukaisesti kuvaavan aikuisten kirjallisuuden. Barksin luomat hahmot ovat Nummelinin mukaan v\xc3\xa4litt\xc3\xb6m\xc3\xa4sti tunnistettavissa lukijassa itsess\xc3\xa4\xc3\xa4n.'